ዓቃቤ ህግ በእነ መላኩ ፈንታ አንድ መዝገብ ላይ ክሶቹን ነጣጥሎ አቀረበ
– የፌዴራል ሥነ ምግባርና ፀረ ሙስና ኮሚሽን ዓቃቤ ህግ እነ መላኩ ፈንታ በተከሰሱበት አንድ መዝገብ ክሶችን ነጣጥሎ እንዲያቀርብ በታዘዘው መሰረት ዛሬ ክሱን አሻሽሎ አቀረበ፡፡ተሸሽሎ የቀረበው የክስ መዝገብ መላኩንና ገብረዋህድ ወልደጊዮርጊስን ጨምሮ 14 ተከሳሾችና ዘጠኝ ክሶችን ያካተተ ሲሆን ቀድሞ የነበረው የክስ መዝገብ 31 ተከሳሾችና 28 ክሶች ነበሩበት፡የመንግስትን ሥራ በማያመች ሁኔታ መምራት፣ ስልጣንን ያላግባብ መጠቀም፣ ጉቦ መስጠትና ምንጩ ያልታወቀ ሃብት ማካበት በተከሳሾቹ ላይ ከተመሰረቱባቸው ክሶች መካከል ይገኙበታል፡፡ በቀድሞው መዝገብ የነበሩት ሌሎች 14 ተከሳሾች ጉዳያቸው ተነጣጥሎ የሚታይ ሲሆን እያንዳንዳቸው የተመለከተ ክስ ዓቃቤ ሕግ በፍርድ ቤቱ ሬጅስተራር በኩል አዲስ መዝገቦች እንዲከፍት የከፍተኛው ፍርድ ቤት 15ኛ ወንጀል ችሎት በዛሬው ውሎው ትዕዛዝ ሰጥቷል፡በቀድሞው መዝገብ ከቀረቡ 28 ክሶች መካከል 23 ክሶችን አሻሽሎ እንዲያቀርብ፣ ከዚህ በተጨማሪም 14 ተከሳሾች ላይ የተመሰረቱት ክሶች ተነጣጥለው እንቀርቡ የፌዴራል ከፍተኛ ፍርድ ቤት 15 ወንጀል ችሎት ትዕዛዝ መስጠቱ ይታወሳል፡፡ ይህን የይነጣጠል ትዕዛዝ በመቃወም የኮሚሽኑ ዓቃቤ ህግ ለፌዴራል ጠቅላይ ፍርድ ቤት ይግባኝ ቢልም ፍርድ ቤቱ ይግባኙን ሰኔ 24፣ 2006 ባሳለፈው ውሳኔ ውድቅ ማድረጉ ይታወሳል፡ለዚህም ነው የኮሚሽኑ ዓቃቤ ህግ ይሻሻሉ የተባሉ ክሶችን በማሻሻል ይነጣጠሉ የተባሉትን ክሶች በመነጣጠል ያቀረበው፡፡ ተሸሽለዋል የተባሉት ክሶች ዛሬ ለተከሳሾች በፍርድ ቤት የተነበቡ ሲሆን፣ በክሶቹ ላይ የተከሳሾችን አስተያየት እና የዓቃቤ ህግን ምላሽ ተቀብሎ ብይን ለመስጠት ለሐምሌ 11፣ 2006 ተለዋጭ ቀጠሮ ፍርድ ቤቱ ሰጥቷል፡፡